Na podlagi prvega odstavka 25. člena in 32. člena Zakona o kolektivnem upravljanju avtorske in sorodnih pravic (Uradni list RS, št. 63/16, ZKUASP) ter Pogodbe o ustanovitvi združenja SAZOR GIZ skupščina avtorjev in skupščina založnikov združenja SAZOR – Slovenska avtorska in založniška organizacija za pravice reproduciranja GIZ (združenje) dne \_\_.\_\_.2017 sprejme naslednja

**PRAVILA O STROŠKIH POSLOVANJA ZDRUŽENJA SAZOR GIZ**

1. **člen**

**(opredelitev stroškov poslovanja)**

Skladno z zakonom so stroški poslovanja združenja tisti stroški, ki so nastali z ustreznim in razumnim upravljanjem združenja, ki je v korist imetnikom pravic, in so nujno potrebni za izvajanje dejavnosti združenja.

Stroški poslovanja združenja morajo biti razumni in utemeljeni ter v skladu s temi pravili. Vsi stroški združenja morajo biti dokumentirani in preverljivi.

1. **člen**

**(materialna sredstva in storitve)**

Združenje pri nabavi materialnih sredstev in naročanju storitev postopa skrbno in odgovorno.

Materialna sredstva, ki jih združenje nujno potrebuje za opravljanje svoje dejavnosti, združenje nabavlja glede na potrebe in v obsegu, ki zagotavlja kvalitetno in nemoteno delovanje združenja. Nabave materiala, ki je potreben za redno poslovanje združenja in je manjše vrednosti (npr. pisarniški material, tiskanje, reprezentanca,…), združenje izvaja pri katerem od ponudnikov na trgu. Pri nabavah materiala večje vrednosti združenje izvede postopek izbire najustreznejšega ponudnika, pri čemer upošteva ponujeno ceno, kvaliteto potrebnih sredstev, morebitne pretekle izkušnje pri sodelovanju s posameznim dobaviteljem ali njegove reference ter druge objektivne kriterije, ki so utemeljeni v posameznem primeru.

Storitve, za katere je pri kolektivnem upravljanju pravic ali na splošno pri poslovanju pravnih oseb na trgu običajno, da jih izvajajo tretje osebe, združenje naroča pri tretjih osebah, s katerimi sklepa ustrezne pogodbe o izvajanju storitev. Enako velja v primerih, ko je sklepanje pogodb s tretjimi osebami kot zunanjimi izvajalci stroškovno učinkovitejše za združenje ali ko združenje ne razpolaga s potrebnimi znanji, sredstvi ali kadri za izvajanje storitev, ki so za poslovanje združenja nujno potrebne. Storitve in izvajalce združenje izbira glede na nujne potrebe poslovanja združenja in ob skrbni presoji ustreznosti in kvalitete izvajalcev.

1. **člen**

**(honorarji, sejnine, plače)**

Poslovodja združenja s predsednikom nadzornega odbora, ki zastopa združenje, sklene pogodbo, v kateri je med drugim opredeljeno plačilo za opravljanje dela za združenje. Pogodba se lahko sklene na osnovi delovnega razmerja ali pa kot pogodba civilnega prava (npr. pogodba o poslovodenju). Plačilo se določi ob upoštevanju obsega in zahtevnosti dela, višine plačila za primerljivo delo na trgu ter morebitnih drugih objektivnih okoliščin. Del plačila je lahko odvisen tudi od uspešnosti izvedenega dela (variabilni del plačila).

Člani nadzornega odbora so za delo na sejah nadzornega odbora upravičeni do sejnine v višini 200,00 EUR bruto za posamezno sejo. Sejnina za predsednika nadzornega odbora znaša 280,00 EUR. Če je seja dopisna (po elektronski pošti, preko telefonske konference ali drug primeren način), so člani in predsednik nadzornega odbora upravičeni do ½ sejnine. Sejnine se izplačajo na podlagi zapisnika seje, ki ga predsednik nadzornega odbora predloži poslovodstvu združenja in iz katerega izhaja prisotnost članov nadzornega odbora.

Če pristojni organ združenja za izvedbo posameznih projektov ali nalog imenuje komisijo ali drugo delovno telo (delovno telo), so člani takšnega delovnega telesa za svoje delo upravičeni do plačila honorarja v višini, ki ga opredeli organ združenja, ki je delovno telo imenoval, bodisi s sklepom o imenovanju ali pa v pogodbi s člani delovnega telesa. Poslovodja združenja in morebitne druge osebe, zaposlene v združenju, delo v delovnih telesih opravljajo v okviru svoje funkcije oz. delovnih obveznosti.

Združenje lahko zaposli osebe za opravljanje dela, ki ga je primerno in upravičeno izvajati z osebami v delovnem razmerju. Pri oblikovanju finančnih pogojev zaposlitve združenje upošteva obseg in zahtevnost dela, plačilo za primerljivo delo na trgu, kolikor so takšni podatki dostopni, ter morebitne druge objektivne okoliščine. Poslovodstvo združenja izvede javno objavo prostega delovnega mesta in izmed prijavljenih kandidatov na podlagi presoje njihovih referenc izbere vsaj tri najustreznejše kandidate (razen, če je bilo število prijavljenih kandidatov manjše od tri), s katerimi opravi razgovore. Poslovodstvo poleg razgovora lahko izvede tudi druge oblike preverjanja ustreznosti kandidatov (npr. preverjanje znanja, strokovna ocena kandidatov, psihološka ocena primernosti kandidatov,…). Kadar je to potrebno, lahko združenje angažira osebe za delo preko študentskih napotnic in drugih primerljivih oblik dela.

Potni stroški, dnevnice, prenočevanje ipd. se poslovodjem, članom nadzornega odbora, članom delovnih teles in drugim osebam iz tega člena priznavajo v višini, kot jo določa Uredba o davčni obravnavi povračil stroškov in drugih dohodkov iz delovnega razmerja (Uradni list RS, št. 140/06 in 76/08) oz. predpis, ki bi navedeno uredbo nadomestil, razen če ni v pogodbi z upravičencem določeno drugače.

1. **člen**

**(finančni načrt in sklep skupščine o najvišjem dovoljenem odstotku stroškov poslovanja)**

Združenje vsakoletno v finančnem načrtu oceni predvidene stroške poslovanja združenja v letu, na katerega se finančni načrt nanaša. Skupščina s sprejemom finančnega načrta in določitvijo najvišjega dovoljenega odstotka stroškov poslovanja glede na zbrane avtorske honorarje in prihodke, pridobljene iz bančnih depozitov, opredeli višino stroškov za delovanje združenja za zadevno poslovno leto. Združenje mora slediti finančnemu načrtu in sklepu skupščine. Če se pred ali med letom izkaže, da načrta ne bo mogoče izvršiti, poslovodstvo ali nadzorni odbor predlaga skupščini sprejetje rebalansa finančnega načrta in spremembo sklepa, s katerim se določi nov najvišji dovoljeni odstotek stroškov poslovanja glede na zbrane avtorske honorarje in prihodke, pridobljene iz bančnih depozitov.

1. **člen**

**(zunanji izvajalec za izvajanje administrativno tehničnih nalog)**

Zunanji izvajalec za izvajanje administrativno tehničnih nalog v zvezi s kolektivnim upravljanjem (zunanji izvajalec) je enako kot poslovodstvo združenja in njegovi zaposleni dolžan upoštevati in izvrševati ta pravila v primerih, ko izvaja storitve po pogodbi, ki ureja izvajanje administrativno tehnične naloge. Poslovodstvo zunanjega izvajalca opozori in zahteva odpravo pomanjkljivosti, če ugotovi, da ne upošteva teh pravil. Če zunanji izvajalec ne odpravi pomanjkljivosti v danem roku, poslovodstvo o tem poroča nadzornemu odboru združenja ter začne s postopkom za prekinitev sodelovanja z zunanjim izvajalcem, razen če presodi, da prekinitev sodelovanja ne bi bila v korist združenja in imetnikov pravic.

1. **člen**

**(vodenje evidenc o stroških poslovanja združenja)**

Združenje razporeja stroške poslovanja glede na vrsto avtorske pravice in vrsto uporabe, pri čemer razčleni stroške najmanj na temeljna stroškovna mesta posameznih oz. ločenih delitvenih mas, ki se oblikujejo v skladu s Pravili o delitvi zbranih avtorskih honorarjev.

Poleg temeljnih stroškovnih mest oblikuje združenje splošno stroškovno mesto, ki zajema tiste stroške, ki jih ni mogoče neposredno pripisati upravljanju s pravicami pri posamezni delitveni masi. Ti stroški so: plače poslovodstva in morebitnih zaposlenih, sejnine članov nadzornega odbora in drugih delovnih teles združenja, amortizacija, strošek najemnine, idr.

Temeljnim stroškovnim mestom se neposredno pripišejo tisti stroški materiala, storitev, in drugi stroški, ki jih je mogoče neposredno pripisati upravljanju pravic v povezavi s posamezno delitveno maso.

Stroški, ki jih ni mogoče neposredno pripisati upravljanju pravic v zvezi s katero od posameznih delitvenih mas, so splošni stroški. Splošni stroški se pripišejo temeljnim stroškovnim mestom, in sicer glede na delež, ki ga predstavljajo sredstva, zbrana z upravljanjem pravic v povezavi s posameznim temeljnim stroškovnim mestom, v vseh zbranih sredstvih združenja iz naslova upravljanja pravic in morebitnih drugih prihodkov združenja.

V primeru dvoma ali nejasnosti se stroški opredelijo kot splošni stroški.

Če združenje prihodke pridobiva tudi iz drugih virov (npr. iz lastnih sredstev), se za stroške iz naslova tovrstne dejavnosti oblikujejo temeljna stroškovna mesta, prav tako na tovrstne prihodke odpade sorazmerni delež splošnih stroškov.

Stroški , ki se nanašajo na namenski sklad, bremenijo namenski sklad, na katerega se nanašajo, skupni stroški namenskih skladov pa bremenijo vse namenske sklade v deležu, ki je enak deležu sredstev posameznega sklada glede na sredstva vseh skladov. Navedeno smiselno velja tudi za rezervirana sredstva.

Združenje ob upoštevanju zahtev 41. člena ZKUASP v svojem računovodstvu zagotovi razčlembo stroškov vsaj na:

* stroške, povezane z zbiranjem avtorskih honorarjev in nadomestil,
* stroške, povezane z delitvijo avtorskih honorarjev in nadomestil,
* odvetniške stroške,
* stroške informacijske tehnologije,
* stroške dela,
* stroške zunanjih izvajalcev in
* druge stroške poslovanja kolektivne organizacije.
1. **člen**

**(izvajanje teh pravil)**

Za izvajanje teh pravil je odgovorno poslovodstvo združenja, razen če zakon, Pogodba o ustanovitvi združenja ali drug predpis ne določa drugače. Nadzor nad izvajanjem teh pravil izvaja nadzorni odbor združenja, ki lahko glede posameznih poslov združenja od poslovodstva zahteva podrobnejša pojasnila in predložitev dokumentacije. Nadzorni odbor sme poslovodstvu naložiti izvedbo ukrepov za uskladitev poslovanja s temi pravili.

1. **člen**

**(končne določbe)**

Ta pravila stopijo v veljavo in se uporabljajo, ko jih sprejme skupščina združenja. O njihovi spremembi odloča skupščina združenja.